ಸರ್ಕಾರದ ಮೌನಕ್ಕೆ ಪ್ರತಿಭಟನಾಕಾರರ ಕಿಡಿ ಚಿತ್ರದುರ್ಗ: ಮಾಸಿಕ ಗೌರವಧನವನ್ನು 12 ಸಾವಿರಕ್ಕೆ ಏರಿಸಬೇಕು ಹಾಗೂ ಕೋವಿಡ್ ಕಾರ್ಯಕ್ಕೆ ಸುರಕ್ಷತಾ ಸಾಮಗ್ರಿ ವಿತರಿಸಬೇಕೆಂದು ಮುಷ್ಕರ ನಡೆಸುತ್ತಿರುವ ಆಶಾ ಕಾರ್ಯಕರ್ತೆಯರು, ಬುಧವಾರ ಪ್ರತಿಭಟನೆ ಮೂಲಕ ಸರ್ಕಾರದ ವಿರುದ್ಧ ಆಕ್ರೋಶ ವ್ಯಕ್ತಪಡಿಸಿದರು. ಜಿಲ್ಲಾ ಹಾಗೂ ತಾಲ್ಲೂಕು ಕೇಂದ್ರದಲ್ಲಿ ಜಮಾಯಿಸಿದ ಆಶಾ ಕಾರ್ಯಕರ್ತೆಯರು ಸರ್ಕಾರಕ್ಕೆ ಕೊನೆಯ ಎಚ್ಚರಿಕೆ ನೀಡಿದರು. ಮುಖ್ಯಮಂತ್ರಿ ಬಿ.ಎಸ್.ಯಡಿಯೂರಪ್ಪ ಅವರು ಮೌನ ಮುರಿಯದೇ ಇದ್ದರೆ ಹೋರಾಟ ತೀವ್ರಗೊಳಿಸುವುದಾಗಿ ಹೇಳಿದರು. ಕೊರೊನಾ ಸೋಂಕಿತ ಕಾರ್ಯಕರ್ತೆಯರಿಗೆ ಪರಿಹಾರ ಬಿಡುಗಡೆ ಮಾಡಬೇಕು. ಸಂಪೂರ್ಣ ಚಿಕಿತ್ಸೆಯ ಹೊಣೆಯನ್ನು ಸರ್ಕಾರವೇ ಭರಿಸಬೇಕು. ಗೌರವಯುತ ಬದುಕಿಗೆ ಅಗತ್ಯವಿರುವ ವೇತನವನ್ನು ನಿಗದಿ ಮಾಡಬೇಕು. ಮುಷ್ಕರ ಆರಂಭಿಸಿ 20 ದಿನ ಕಳೆದರೂ ಸರ್ಕಾರ ಸ್ಪಂದಿಸದಿರುವುದು ಬೇಸರ ಮೂಡಿಸಿದೆ ಎಂದು ಹೇಳಿದರು. ಆಶಾ ಸಂಘಟನೆಯ ಜಿಲ್ಲಾ ಕಾರ್ಯದರ್ಶಿ ರವಿಕುಮಾರ್, ಸರ್ಕಾರ ಹಠಮಾರಿ ಧೋರಣೆ ಅನುಸರಿಸುತ್ತಿದೆ. ಸಂಕಷ್ಟದ ಸಂದರ್ಭದಲ್ಲಿ ಆಶಾ ಕಾರ್ಯಕರ್ತೆಯರು ಸೇವೆಯಿಂದ ಹೊರಗೆ ಉಳಿಯುವಂತೆ ಬಯಸುತ್ತಿದೆ. ಅಲ್ಪಸ್ವಲ್ಪ ಗೌರವಧನ ಕಳೆದುಕೊಳ್ಳಲು ಸರ್ಕಾರವೇ ಹೊಣೆ. ಇನ್ನಾದರೂ ಮುಖ್ಯಮಂತ್ರಿ ಮೌನ ಮುರಿಯಲಿ ಎಂದು ಒತ್ತಾಯಿಸಿದರು. ರಾಜ್ಯ ಸಂಯುಕ್ತ ಆಶಾ ಕಾರ್ಯಕರ್ತೆಯರ ಸಂಘದ ಜಿಲ್ಲಾ ಘಟಕದ ಅಧ್ಯಕ್ಷೆ ಗಿರಿಜಮ್ಮ, ಮುಖಂಡರಾದ ಗುರುಶಾಂತಾ, ರತ್ನಮ್ಮ, ಲಕ್ಷ್ಮಿ, ಮಂಜುಳಾ, ನೇತ್ರಾವತಿ ಇದ್ದರು.